Dirk Nowitzki
Dirkas Verneris Novickis (vok. Dirk Werner Nowitzki, g. 1978 m. birželio 19 d.) – buvęs Vokietijos krepšininkas, žaidęs NBA Dalaso „Mavericks“ klube. Dažniausiai rungtyniavo sunkiojo krašto pozicijoje. Novickis yra keturiolika kartų dalyvavęs NBA visų žvaigždžių savaitgalyje ir dvylika kartų išrinktas į simbolinį NBA geriausių žaidėjų penketuką. Tai pirmas Europos krepšininkas istorijoje, kuriam pavyko laimėti NBA naudingiausiam žaidėjui skirtą prizą. Prestižinio italų sporto žurnalo „Gazzetta dello Sport“ Dirkas Novickis buvo išrinktas geriausiu Europos krepšininku penkerius metus iš eilės. 2019 m. balandžio 10 d. sužaidė paskutines rungtynes Dalaso klube ir paskelbė baigiantis profesionalo karjerą.